CELEX: 32020R1758
Language: ro
Date: 2020-08-28 00:00:00
Title: Regulamentul delegat (UE) 2020/1758 al Comisiei din 28 august 2020 de modificare a Regulamentului delegat (UE) 2019/2238 în ceea ce privește excepția legată de rata ridicată de supraviețuire și excepția de minimis aplicabile anumitor activități de pescuit de specii demersale din Marea Nordului

26.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 397/1
               
            
         REGULAMENTUL DELEGAT (UE) 2020/1758 AL COMISIEI
         din 28 august 2020
         de modificare a Regulamentului delegat (UE) 2019/2238 în ceea ce privește excepția legată de rata ridicată de supraviețuire și excepția de minimis aplicabile anumitor activități de pescuit de specii demersale din Marea Nordului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/973 al Parlamentului European și al Consiliului din 4 iulie 2018 de stabilire a unui plan multianual pentru stocurile demersale din Marea Nordului și pentru activitățile de pescuit care exploatează stocurile respective, de precizare a detaliilor punerii în aplicare a obligației de debarcare în Marea Nordului și de abrogare a Regulamentelor (CE) nr. 676/2007 și (CE) nr. 1342/2008 ale Consiliului (1), în special articolul 11,
         întrucât:
         
                     (1)
                  
                  
                     Regulamentul (UE) nr. 1380/2013 al Parlamentului European și al Consiliului (2) are ca obiectiv eliminarea treptată a practicii aruncării capturilor înapoi în mare din cadrul tuturor activităților de pescuit din Uniune, prin introducerea unei obligații de debarcare pentru capturile de specii care fac obiectul unor limite de captură.
                  
               
                     (2)
                  
                  
                     Articolul 9 din Regulamentul (UE) nr. 1380/2013 prevede adoptarea de planuri multianuale care conțin măsuri de conservare pentru activitățile de pescuit prin care se exploatează anumite stocuri dintr-o zonă geografică relevantă. Planurile multianuale respective precizează detaliile punerii în aplicare a obligației de debarcare și îi pot conferi Comisiei competența de a explicita detaliile respective pe baza recomandărilor comune elaborate de statele membre.
                  
               
                     (3)
                  
                  
                     Regulamentul (UE) 2018/973, care stabilește un plan multianual pentru stocurile demersale din Marea Nordului, împuternicește totodată Comisia să adopte acte delegate care să precizeze detaliile obligației de debarcare pe baza recomandărilor comune elaborate de statele membre.
                  
               
                     (4)
                  
                  
                     Belgia, Danemarca, Germania, Franța, Țările de Jos și Suedia au un interes direct de gestionare a activităților de pescuit din Marea Nordului. După consultarea Consiliului consultativ pentru Marea Nordului și a Consiliului consultativ pentru stocuri pelagice, aceste state membre și Regatul Unit au înaintat Comisiei, la 29 mai 2019, o recomandare comună referitoare la detaliile punerii în aplicare a obligației de debarcare pentru activitățile de pescuit de specii demersale din Marea Nordului. Recomandarea comună a fost modificată la 7 august 2019. Ca urmare a acestor recomandări comune, Comisia a adoptat Regulamentul delegat (UE) 2019/2238 (3).
                  
               
                     (5)
                  
                  
                     La 8 noiembrie 2019, statele membre în cauză și Regatul Unit au prezentat o nouă recomandare comună pentru remedierea unor erori și a unor omisiuni neintenționate din Regulamentul delegat (UE) 2019/2238.
                  
               
                     (6)
                  
                  
                     Recomandarea comună din 8 noiembrie 2019 a sugerat acordarea unei excepții, până la 31 decembrie 2021, pentru langustina capturată cu traule de fund echipate cu un sac cu o dimensiune a ochiului de plasă de cel puțin 70 mm, echipat cu o sită de selectare a speciilor cu un spațiu între bare de maximum 35 mm. Aceasta este o excepție cu o evaluare științifică pozitivă (4), care fusese inclusă și în planurile anterioare privind aruncarea capturilor înapoi în mare. În 2018, Comitetul științific, tehnic și economic pentru pescuit (CSTEP) a subliniat că informațiile științifice care justificau excepția se bazau pe o abordare solidă și că tehnica de validare utilizată în contextul flotelor mai largi era rezonabilă (5). În ciuda acestui context științific pozitiv, Regulamentul delegat (UE) 2019/2238 al Comisiei a limitat, în mod neintenționat, excepția până la 31 decembrie 2020, cu toate că nu existau motive științifice în acest sens. Prin urmare, excepția trebuie să se aplice până la 31 decembrie 2021.
                  
               
                     (7)
                  
                  
                     Pe baza evaluărilor CSTEP menționate mai sus, Regulamentul delegat (UE) 2019/2238 a inclus, de asemenea, în mod eronat, o obligație de raportare până la 1 mai 2020 a datelor referitoare la excepția privind langustina capturată cu traule de fund echipate cu un sac cu o dimensiune a ochiului de plasă de cel puțin 70 mm, echipat cu o sită de selectare a speciilor cu un spațiu între bare de maximum 35 mm. Prin urmare, această excepție trebuie exclusă de la obligația de a prezenta date suplimentare.
                  
               
                     (8)
                  
                  
                     Regulamentul delegat (UE) 2019/2238 conține o omisiune neintenționată cu privire la excepția legată de rata de supraviețuire pentru capturile principale și capturile accidentale de cambulă de Baltica. Recomandarea comună prezentată la 7 august 2019 sugera o excepție pentru cambula de Baltica capturată cu anumite traule care vizează peștii plați sau peștii rotunzi, având o dimensiune a ochiului de plasă de minimum 90-99 mm și echipate cu panouri Seltra, sau o dimensiune a ochiului de plasă de minimum 80-99 mm. CSTEP a remarcat faptul că ratele de supraviețuire menționate în studiile relevante variau (de la 18 la 75 %), indicând niveluri reduse în particular în ceea ce privește cambula de Baltica de mici dimensiuni (6). Din acest motiv, excepția ar fi trebuit să fie acordată numai până la 31 decembrie 2020, însă, printr-o eroare, articolul 6 alineatul (4) nu a specificat acest lucru. În plus, obligația de raportare care prevede prezentarea de date suplimentare trebuie să acopere și această excepție.
                  
               
                     (9)
                  
                  
                     Recomandarea comună din 8 noiembrie 2019 a sugerat includerea unei excepții de minimis pentru mihalțul-de-mare capturat cu anumite traule de fund cu o dimensiune a ochiului de plasă mai mare sau egală cu 120 mm.
                  
               
                     (10)
                  
                  
                     Regulamentul delegat (UE) 2018/2035 al Comisiei (7) a acordat o excepție de minimis pentru mihalțul-de-mare sub dimensiunea minimă de referință pentru conservare, capturat în subzona ICES 4 cu anumite traule de fund cu o dimensiune a ochiului de plasă mai mare sau egală cu 120 mm. Această excepție a fost acordată pe baza dovezilor științifice furnizate de statele membre și confirmate de evaluarea științifică (8). CSTEP a remarcat faptul că era rezonabil să se presupună că îmbunătățirea selectivității pentru reducerea capturilor nedorite de mihalț de mare reprezenta o provocare din punct de vedere tehnic, dată fiind morfologia mihalțului-de-mare. Această excepție nu a fost reportată în Regulamentul delegat (UE) 2019/2238 din cauza unei comunicări defectuoase între grupul regional de state membre și Comisie. Prin urmare, articolul 10 din Regulamentul delegat (UE) 2019/2238 trebuie modificat pentru a o include.
                  
               
                     (11)
                  
                  
                     Regulamentul delegat (UE) 2019/2238 trebuie să fie modificat în consecință.
                  
               
                     (12)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare la foarte scurt timp după publicare. Având în vedere faptul că Regulamentul delegat (UE) 2019/2238 a intrat în vigoare la 1 ianuarie 2020, prezentul regulament trebuie să se aplice și el de la data respectivă,
                  
               ADOPTĂ PREZENTUL REGULAMENT:
         
            Articolul 1
            Regulamentul delegat (UE) 2019/2238 se modifică după cum urmează:
            
                        1.
                     
                     
                        Articolul 3 alineatul (3) se înlocuiește cu următorul text:
                        
                           „(3)   Excepția menționată la alineatul (1) litera (b) punctele 1 și 3 se aplică cu titlu provizoriu până la 31 decembrie 2020. Statele membre care au un interes direct de gestionare prezintă, cât mai curând posibil și cel târziu la 1 mai 2020, informații științifice suplimentare care să justifice excepția prevăzută la alineatul (1) litera (b) punctele 1 și 3. Comitetul științific, tehnic și economic pentru pescuit (CSTEP) trebuie să evalueze informațiile științifice furnizate până la 31 iulie 2020.”
                        
                     
                  
                        2.
                     
                     
                        Articolul 6 alineatul (4) se înlocuiește cu următorul text:
                        
                           „(4)   Excepțiile menționate la alineatul (1) litera (c) și la alineatul (2) se aplică provizoriu până la 31 decembrie 2020. Statele membre care au un interes direct de gestionare prezintă, cât mai curând posibil și cel târziu până la 1 mai 2020, informații științifice suplimentare care să justifice excepția prevăzută la alineatul (1) litera (c) și la alineatul (2). Comitetul științific, tehnic și economic pentru pescuit (CSTEP) trebuie să evalueze informațiile științifice furnizate până la 31 iulie 2020.”
                        
                     
                  
                        3.
                     
                     
                        Articolul 10 se modifică după cum urmează:
                        
                                    (a)
                                 
                                 
                                    la litera (n), după teza introductivă, al doilea paragraf se înlocuiește cu următorul text:
                                    „excepția de minimis prevăzută la prezenta literă se aplică cu titlu provizoriu până la 31 decembrie 2020. Statele membre care au un interes direct de gestionare prezintă, cât mai curând posibil și cel târziu până la 1 mai 2020, informații științifice suplimentare care să justifice excepția. CSTEP trebuie să evalueze informațiile științifice furnizate până la 31 iulie 2020;”;
                                 
                              
                                    (b)
                                 
                                 
                                    se adaugă litera (o), având următorul text:
                                    
                                                „(o)
                                             
                                             
                                                în cadrul activităților de pescuit de specii demersale efectuate de nave care utilizează traule de fund (OTB, OTT, PTB) cu o dimensiune a ochiului de plasă mai mare sau egală cu 120 mm și care capturează mihalț-de-mare în apele Uniunii din subzona ICES 4:
                                                o cantitate de mihalț-de-mare sub dimensiunea minimă de referință pentru conservare, care nu trebuie să depășească 3 % din totalul capturilor anuale de mihalț-de-mare din cadrul activității de pescuit respective.”.
                                             
                                          
                              
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 august 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 179, 16.7.2018, p. 1.
         
            (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (3)  Regulamentul delegat (UE) 2019/2238 al Comisiei din 1 octombrie 2019 de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2020-2021 (JO L 336, 30.12.2019, p. 34).
         
            (4)  https://stecf.jrc.ec.europa.eu/c/document_library/get_file?uuid=f2e28988-14e4-4fdf-9770-0619edd32e64&groupId=43805
         
            (5)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (6)  https://stecf.jrc.ec.europa.eu/documents/43805/2537709/STECF+PLEN+19-02.pdf/0b2566fa-f07c-4215-99a7-3b7aa1a5265e
         
            (7)  Regulamentul delegat (UE) 2018/2035 al Comisiei din 18 octombrie 2018 de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2019-2021 (JO L 327, 21.12.2018, p. 17).
         
            (8)  https://stecf.jrc.ec.europa.eu/documents/43805/2147402/STECF+PLEN+18-02.pdf/9798bf87-66be-467a-aeb9-4950cddbddfb